b'\n_START_ARTICLE_\nPseudoskorpionai\n_START_SECTION_\nSandara\n_START_PARAGRAPH_\nPseudoskorpionai yra ma\xc5\xbei, pana\xc5\xa1\xc5\xabs \xc4\xaf skorpion\xc4\x85 nariuotakojai. Ilgis svyruoja nuo 2 iki 8 mm. J\xc5\xb3 k\xc5\xabnas plok\xc5\xa1\xc4\x8dias, kriau\xc5\xa1\xc4\x97s pavidalo, padalintas \xc4\xaf dvi dalis (galvakr\xc5\xabtin\xc4\x99 ir pilvel\xc4\xaf). Taip pat turi a\xc5\xa1tuonias penki\xc5\xb3 segment\xc5\xb3 kojas ir paprast\xc4\x85sias akis. K\xc5\xabno spalva \xc4\xafvairuoja nuo gelsvai rudos iki tamsiai rudos, su kontrastingomis \xc5\xbenypli\xc5\xb3 spalvomis. Pedipalpai labai ilgi ir \xc5\xbenypli\xc5\xa1ki, labai primenantys skorpion\xc5\xb3. Pilvelis trumpas ir u\xc5\xbepakalin\xc4\x97je dalyje apvalainas, be uodegos ar kitoki\xc5\xb3 ataug\xc5\xb3._NEWLINE_Judamoji \xc5\xbenypli\xc5\xb3 dalis turi nuod\xc5\xb3 liauk\xc4\x85 ir latak\xc4\x85. Nuodai naudojami ma\xc5\xbeoms aukoms sugauti ir paraly\xc5\xbeiuoti. Pseudoskorpionai nekanda. Tam, kad suvir\xc5\xa1kint\xc5\xb3 grob\xc4\xaf, jie ant aukos u\xc5\xbepila nedidel\xc4\xaf kiek\xc4\xaf \xc4\x97dan\xc4\x8dio skys\xc4\x8dio, tada nuryja suskyst\xc4\x97jusias k\xc5\xabno dalis._NEWLINE_Pseudoskorpionai pina \xc5\xa1ilkinius si\xc5\xablus i\xc5\xa1 liauk\xc5\xb3 \xc5\xbeanduose kokonams, nerdamiesi ir \xc5\xa1alto oro metu. Dar vienas juos su artimiausiais giminai\xc4\x8diais vorais siejantis bruo\xc5\xbeas yra tai, kad jie kv\xc4\x97puoja pro kv\xc4\x97ptukus (stigmas).\n_START_SECTION_\nPaplitimas\n_START_PARAGRAPH_\n\xc5\xbdinoma daugiau kaip 2000 pseudoskorpion\xc5\xb3 r\xc5\xab\xc5\xa1i\xc5\xb3. Jie paplit\xc4\x99 visame pasaulyje, net ir \xc5\xa1altuose regionuose, bet daugiausia ir \xc4\xafvairiausi\xc5\xb3 r\xc5\xab\xc5\xa1i\xc5\xb3 gyvena tropiniuose ir subtropiniuose regionuose. Knyginis pseudoskorpionas (Chelifer cancroides) yra da\xc5\xbeniausiai namuose randama r\xc5\xab\xc5\xa1is. Kitos r\xc5\xab\xc5\xa1ys gyvena po med\xc5\xbei\xc5\xb3 \xc5\xbeieve, po lapais ir mi\xc5\xa1ko paklote, med\xc5\xbei\xc5\xb3 drev\xc4\x97se, po akmenimis, olose, j\xc5\xabros pakrant\xc4\x97se ir tarp uol\xc5\xb3 ply\xc5\xa1i\xc5\xb3.\n_START_SECTION_\nDauginimasis\n_START_PARAGRAPH_\n\xc4\xaemantraus ritualinio \xc5\xa1okio metu pseudoskorpiono patinas nuveda patel\xc4\x99 vir\xc5\xa1 anks\xc4\x8diau ant \xc5\xbeem\xc4\x97s pad\xc4\x97to spermatoforo. Patel\xc4\x97 apvaisintus kiau\xc5\xa1inius ne\xc5\xa1ioja ant kyban\xc4\x8dio po pilveliu mai\xc5\xa1elio, o jaunikliai kur\xc4\xaf laik\xc4\x85 gyvena ant motinos. Vienos vados metu i\xc5\xa1siperi apie du tuzinus jaunikli\xc5\xb3. Per metus gali b\xc5\xabti ir ne viena vada._NEWLINE_Jaunikliai subr\xc4\x99sta po trij\xc5\xb3 n\xc4\x97rim\xc5\xb3si, \xc5\xa1is laikotarpis gali t\xc4\x99stis iki keleri\xc5\xb3 met\xc5\xb3. Suaug\xc4\x99 individai gyvena nuo 2 iki 3 met\xc5\xb3. Jie aktyv\xc5\xabs \xc5\xa1iltuoju met\xc5\xb3 laiku, \xc5\xbeiemoja susisuk\xc4\x99 \xc4\xaf \xc5\xa1ilkinius kokonus.\n_START_SECTION_\nNauda\n_START_PARAGRAPH_\nPseudoskorpionai paprastai naudingi \xc5\xbemon\xc4\x97ms, nes jie med\xc5\xbeioja kand\xc5\xbei\xc5\xb3 ir kitoki\xc5\xb3 kilim\xc5\xb3 kenk\xc4\x97j\xc5\xb3 lervas, \xc5\xa1iengrau\xc5\xbeius, skruzd\xc4\x97les, erkes ir smulkias museles. Jie yra ma\xc5\xbei ir nekenksmingi, d\xc4\x97l j\xc5\xb3 dyd\xc5\xbeio retai matomi. \xc4\xae namus da\xc5\xbeniausiai patenka perne\xc5\xa1ami kit\xc5\xb3 didesni\xc5\xb3 vabzd\xc5\xbei\xc5\xb3 ar su malkomis. Paprastai aptinkami vonioje ar skalbykloje, nes jie ie\xc5\xa1ko dr\xc4\x97gm\xc4\x97s. Kartais randami po vabal\xc5\xb3 sparnais, kur minta erk\xc4\x97mis.'